สกุ๊ป : รู้เท่าทัน ซื้อของออนไลน์
การถูกหลอก ถูกโกงจากการซื้อของผ่านโลกออนไลน์ มีให้เห็นเป็นจำนวนมาก และนับวันยิ่งทวีคูณเพิ่มมากขึ้นเป็นเท่าตัว ซึ่งประชาชนจะมีวิธีการระวังตนเองอย่างไร


เมื่อพฤติกรรมการเลือกซื้อสินค้าของประชาชนในยุคที่การติดต่อสื่อสารไร้พรมแดน การเข้าถึงข้อมูลสินค้า และบริการบนโลกอินเตอร์เน็ตสามารถทำได้ง่ายขึ้น ทำให้ประชาชนหันมาเลือกซื้อสินค้าผ่านซื้อออนไลน์มากขึ้น แทนการเลือกซื้อสินค้าด้วยตัวเองเหมือนในอดีต

              
แต่ที่ผ่านมาการเลือกตั้งสินค้าผ่านทางออนไลน์ มีจำนวนไม่น้อยที่ประชาชน ตกเป็นเหยื่อของกลุ่มมิจฉาชีพ ที่ใช้ช่องทางการขายของออนไลน์ ผ่านเว็ปไซด์ หรือ เฟสบุ๊ค หลอกลวงประชาชน ซึ่งที่ผ่านมาสำนักงานคุ้มครองผู้บริโภค หรือ สคบ. ได้รับเรื่องราวร้องเรียนมากกว่า 958 ราย และสามารถดำเนินคดีได้เพียง 3 ราย โดยส่วนใหญ่เป็นกรณีการสั่งซื้อสินค้าแล้วไม่ได้รับของ การทำสัญญาซื้อสินค้า และเมื่อมีการยกเลิก กลับไม่ได้รับเงินคืน รวมถึงกรณีการสั่งซื้อสินค้าแล้วได้รับสินค้าไม่ตรงตามสเปคที่สั่งซื้อไว้

              
สคบ. จึงได้แนะนำให้ประชาชนรู้เท่าทัน และเพิ่มความระมัดระวังในการเลือกซื้อสินค้าผ่านโลกออนไลน์มากขึ้น เพราะปัจจุบันมีมิจฉาชีพแฝงตัวเปิดร้านค้าออนไลน์ โดยไม่มีตัวตนชัดเจน จึงต้องมีการตรวจสอบให้มีความถี่ถ้วน แต่ที่ผ่านมาด้วยมูลค่าความเสียหายที่ไม่เกิน 1 พันบาท จึงอาจทำให้ผู้ที่ต้องเป็นเหยื่อละเลย กลายเป็นช่องทางทำมาหากินของมิจฉาชีพ


ทั้งนี้ ผู้บริโภคควรเลือกร้านค้าที่ขึ้นทะเบียนกับกรมการค้าหรือสำนักงานคุ้มครองผู้บริโภค เพราะผู้ประกอบการ จะมีตัวตัวที่ชัดเจน สามารถตรวจสอบได้ ขณะเดียวกันลักษณะสินค้า ต้องมีการระบุรายละเอียดชัดเจน ครบถ้วน มีช่องทางการจ่ายเงินให้เลือกชำระได้ โดยเฉพาะการเก็บเงินปลายทาง ซึ่งจะทำให้ประชาชนสามารถตรวจสอบสินค้าได้ก่อนจ่ายเงิน
 

แม้เทคโนโลยีปัจจุบันจะทำให้การซื้อขายสินค้าของประชาชนมีความสะดวก รวดเร็วมากยิ่งขึ้น แต่ท่ามกลางความความสะดวก กลับพบมีกลุ่มมิจฉาชีพที่ค่อยแผงตัว ใช้ช่องว่างที่เกิดขึ้น แสวงหาผลประโยชน์ จนทำให้ประชาชนต้องตกเป็นเหยื่อจำนวนมาก การรู้เท่าทันกับการใช้เทคโนโลยีให้เกิดความคุ้มค่า และเป็นประโยชน์ ถือเป็นสิ่งจำเป็นที่ต้องมีข้อมูล และความรู้ เพื่อเป็นเกราะกำบัง โดยมีภาครัฐเป็นสนับสนุนในการให้ความรู้และความช่วยเหลือ และหากประชาชนมีข้อสงสัย หรือตกเป็นเหยื่อ ไม่ได้รับการเป็นธรรมสามารถโทรร้องเรียนได้ที่สายด่วน สคบ. 1166 และสายด่วน 1111 สังกัดสำนักนายกรัฐมนตรีได้ 24 ชั่วโมง